ઓસ્ટ્રેલિયાના ગોલ્ડ કોસ્ટ ખાતે રમાયેલ રાષ્ટ્રમંડળ ખેલોત્સવ ઘણા ખરા અંશે ભારતીયો માટે ગૌરવવંતો અને આનંદ આપનારો રહ્યો. કોમનવેલ્થ ગેમ્સમાં જેટલાં પણ ભારતીય ખેલાડીઓ ચંદ્રક જીતવામાં સફળ રહ્યાં છે તેમાં એક છોગું ગુજરાતનું પણ છે. યેસ, ચંદ્રકો જીતનારા ખેલાડીઓની યાદીમાં ગુજરાતના ટેબલટેનિસ ખેલાડી હરમીત દેસાઈનું નામ પણ સામેલ છે. હરમીતે ટેબલ ટેનિસ ટૂર્નામેન્ટમાં સુવર્ણચંદ્રક જીતીને ભારતને ગૌરવ અપાવ્યું છે અને આ જીતની સાથે જ તે લાઇમલાઇટમાં આવી ગયો છે અને કેટલાંય ટેબલ ટેનિસ ખેલાડીઓ માટે આઇકોન પણ બની ગયો છે. સુરત લોચા, તાપી, ડુમસ, ડાયમન્ડ અને ટેક્સટાઇલ માટે જાણીતું હતું, પરંતુ હવે આ યાદીમાં લેટેસ્ટ નામ ઉમેરાયું છે હરમીત દેસાઈનું.